paragraph_text: Vrela iz 1088. i 1089. godine spominju dridske župane Ozrinu i Dragoslava. Vrela navode da su se u dridskoj županiji nalazili Stari Šibenik (kod Grebaštice), Stari Trogir (kod Sevida) i Bosilen (ili Basilen) (zapadno od Marine, usporedi oronim Bazije). Između sadašnjih Podorljaka i Marine u srednjem je vijeku bilo selo Basilen (Bosilen) koje se vjerojatno protezalo rubom polja (Bazije, Svinca, Pišćine, Navosela, Pulja, Vrpoljac i Seline). Po selu je širi teritorij, koji mu je gravitirao, nazvan Bosiljina.